En hund kom sin ejer til undsætning, da hun søndag blev overfaldet i Ryet Skov i Nordsjælland.

En søndagstur i skoven kunne være endt grueligt galt for en 41-årig kvinde.

Ifølge kvindens anmeldelse var hun taget i Ryet Skov i Nordsjælland sammen med sin hund, hvor tre mænd pludselig kom lidt for tæt på.

Den ene mand tog fat i kvindens arme og forsøgte at trække hende væk fra stien, mens en anden mand tog hundesnoren - og dermed hunden - væk fra kvinden. Det oplyser Nordsjællands Politi.

Under stor modstand fra kvinden tog den tredje mand på hendes baller og bryster - og det fik kvindens hund til at reagere.

Hunden bed sig fast i den ene mands lår, hvilket resulterede i, at de alle tre flygtede fra stedet.

Det tre mænd efterlyses nu af Nordsjællands Politi, der beskriver mændene som mellem 20- 25 år. To af dem er af mellemøstligt udseende og taler dansk med accent, mens den tredje mand er af nordafrikansk udseende og taler engelsk.

Har du oplysninger i sagen, kan du ringe til politiet på 1-1-4.